
Riaditelia stavebných firiem potvrdzujú: kríza sektora by v tomto roku mohla skončiť 
Bratislava, 25. júna 2013 – Stavebné firmy očakávajú, že rok 2013 by mal byť posledným rokom poklesu slovenského stavebníctva. V nasledujúcom roku by už malo dôjsť k stabilizácii, prípadne miernemu rastu. Vyplýva to z najnovšej Kvartálnej analýzy slovenského stavebníctva Q2/2013, ktorú vypracovala analytická spoločnosť CEEC Research za podpory partnerov – Považskej cementárne a spoločností Weber Terranova a Terrastroj.
Stavebné firmy očakávajú, že slovenské stavebníctvo v roku 2013 ešte poklesne, a to o 4,3 %. „Sektor je vyhladovaný, chýbajú mu zákazky a naopak, výrazne nadpočetné sú kapacity. Napriek tomu, že sme uprostred hlavnej stavebnej sezóny, až každý tretí stavbár nemá prácu,“ komentuje výsledky výskumu Jiří Vacek, riaditeľ analytickej spoločnosti CEEC Research. 

Už v roku 2014 by ale podľa očakávaní mohlo dôjsť k stabilizácii sektora, alebo dokonca k miernemu rastu (o 1 %). Tieto predikcie vychádzajú predovšetkým z očakávaní začatia veľkých verejných projektov, ktoré avizovala vláda na Stretnutí lídrov slovenského stavebníctva 2013. Ako uvádza minister dopravy, výstavby a regionálneho rozvoja Ján Počiatek: „Časť z ôsmich miliárd, ktoré plánujeme preinvestovať do konca roku 2015, sa už v tomto roku dostane na trh. Aktuálne sa súťaží 85 kilometrov nových diaľnic a rýchlostných ciest. Len v tomto roku pribudli nové cestné súťaže za viac ako 1,2 miliardy a ďalšie projekty sa realizujú na železniciach.“

Vplyv dopadu verejných zákaziek na vývoj sektora potvrdzuje aj riaditeľka spoločnosti Skanska SK Magdaléna Dobišová. „Trh netrpezlivo očakáva avizované veľké projekty do infraštruktúry. Ak by sa tieto pripravované projekty rozbehli aspoň na 70-80%, najneskôr do 1 roka, znamenalo by to pomerne prudký nárast.“ Súčasne ale panujú obavy, či sa vláde podarí zrealizovať tento ambiciózny plán, ako dopĺňa Július Mihálik, generálny riaditeľ spoločnosti Doprastav Export: „Už v apríli som zastával názor, že predmetné vyhlásenie sa nedotkne výkonov stavebného sektora v tomto roku, teraz to len môžem potvrdiť. Dúfam, že v tomto roku sa dotiahnu zmluvy a pripravia nové stavby pre budúci rok.“ Dôležité budú tiež realizačné podmienky, za ktorých sa stavby budú realizovať. „Veľmi dôležité bude rovnomerné rozloženie v čase, ako aj nastavenie podmienok, ktoré nebudú deformovať stavebný trh. Vidíme, že v posledných rokoch zadávané zákazky s nejednoznačnými podmienkami, účasťou nekompetentných firiem a nereálne nízkymi zmluvnými cenami stavebnému trhu skôr škodia,“ dodáva Pavol Kováčik, predseda predstavenstva spoločnosti Inžinierske stavby Košice.

Pokles svojich tržieb tento rok očakávajú najmä malé a stredné firmy (pokles o 4,1 %), veľké spoločnosti už vďaka výrazným poklesom v predchádzajúcich rokoch plánujú stabilizáciu alebo veľmi mierny rast (o 1,4 %). Záležať bude na termínoch zadania vyššie spomenutých verejných zákaziek na realizáciu. „Osobne neočakávam v tomto roku vážnejšie impulzy do slovenského stavebníctva. Slovenské stavebníctvo naďalej trpí nielen nedostatkom zákaziek, ale aj nezmyselnou cenovou vojnou, ktorá výrazne oslabuje jeho súčasnú i budúcu konkurencieschopnosť,“ komentuje situáciu Anton Barcík, predseda predstavenstva a generálny riaditeľ spoločnosti Považská cementáreň. Z hľadiska stavebného zamerania oba hlavné segmenty očakávajú pokles svojich tržieb aj v tomto roku. Predstavitelia spoločností zaoberajúcich sa pozemným staviteľstvom očakávajú zníženie svojich tržieb o 2,9 percenta, inžinierske staviteľstvo v priemere o 4,5 percenta.

Generálnym partnerom Kvartálnej analýzy slovenského stavebníctva Q2/2013                 je Považská cementáreň Ladce, zlatým partnerom spoločnosť Weber Terranova                  a strieborným partnerom spoločnosť Terrastroj.
V plnej verzii je Kvartálna analýza slovenského stavebníctva Q2/2013 na bezplatné stiahnutie na internetových stránkach spoločnosti CEEC Researchwww.ceec.eu

Kvartálna analýza slovenského stavebníctva Q2/2013je založená na štruktúrovaných rozhovoroch s vybranou vzorkou 100 stavebných spoločností. Rozhovory prebehli v máji a júni 2013. Okrem štandardnej analýzy ponúka tento výskum taktiež detailné informácie o postojoch hlavných segmentov slovenského stavebníctva podľa dvojrozmernej segmentácie vzoriek (t.j. z hľadiska veľkosti stavebných spoločností, ako i stavebného zamerania účastníkov). Segmenty sú rozdelené na veľké    a stredné/malé spoločnosti. Z druhého hľadiska potom na segmenty zaoberajúce sa pozemným alebo inžinierskym staviteľstvom.

CEEC Research je analytickou spoločnosťou s kompletným know-how o stavebníctve v regióne CEE. Všetky štúdie a analýzy CEEC Research o stavebníctve sú založené výhradne na údajoch získaných z pravidelných štruktúrovaných interview s kľúčovými predstaviteľmi najvýznamnejších stavebných firiem na jednotlivých trhoch, štúdie využíva cez 10.000 užívateľov. 

CEEC Research organizuje takisto Stretnutie lídrov stavebných spoločností v Česku a na Slovensku, ktorých sa zúčastňujú riaditelia stavebných firiem, prezidenti odborových združení i vrcholní predstavitelia verejnej správy. 

